CELEX: 32007L0003
Language: sk
Date: 2007-02-02 00:00:00
Title: Smernica Komisie 2007/3/ES z  2. februára 2007 , ktorou sa na účely prispôsobenia technickému pokroku menia a dopĺňajú prílohy I a II k smernici Európskeho parlamentu a Rady 96/74/ES o názvoch textílií (Text s významom pre EHP )

3.2.2007   
            
            
               SK
            
            
               Úradný vestník Európskej únie
            
            
               L 28/12
            
         
      SMERNICA KOMISIE 2007/3/ES
   z 2. februára 2007,
   ktorou sa na účely prispôsobenia technickému pokroku menia a dopĺňajú prílohy I a II k smernici Európskeho parlamentu a Rady 96/74/ES o názvoch textílií
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 96/74/ES zo 16. decembra 1996 o názvoch textílií (1), a najmä na jej článok 16 ods. 1,
   keďže:
   
               (1)
            
            
               Smernicou 96/74/ES sa stanovujú pravidlá označovania výrobkov podľa obsahu textilných vláken, aby sa zabezpečila ochrana spotrebiteľských záujmov. Textilné výrobky sa môžu uvádzať na trh v rámci Spoločenstva, len ak sú v súlade s ustanoveniami uvedenej smernice.
            
         
               (2)
            
            
               Vzhľadom na nové zistenia technickej pracovnej skupiny je potrebné, aby sa na účely prispôsobenia smernice 96/74/ES technickému pokroku pridalo vlákno elastolefin do zoznamu vláken stanovených v prílohách I a II k uvedenej smernici.
            
         
               (3)
            
            
               Smernica 96/74/ES by sa preto mala zodpovedajúcim spôsobom zmeniť a doplniť.
            
         
               (4)
            
            
               Opatrenia ustanovené v tejto smernici sú v súlade so stanoviskom Výboru pre smernice týkajúce sa názvov textílií a ich označovania,
            
         PRIJALA TÚTO SMERNICU:
   Článok 1
   Smernica 96/74/ES sa mení a dopĺňa takto:
   
               1.
            
            
               Do prílohy I sa dopĺňa tento riadok 46:
               
                           „46
                        
                        
                           Elastolefin
                        
                        
                           Vlákno zložené najmenej z 95 % (ako hmotnostné percento) makromolekúl, vytvorených z etylénu a aspoň jedného ďalšieho olefínu a čiastočne zosieťovaných, ktoré po natiahnutí na jeden a pol násobok svojej pôvodnej dĺžky a po následnom uvoľnení rýchlo a výrazne nadobudne svoju pôvodnú dĺžku.“
                        
                     
         
               2.
            
            
               Do prílohy II sa dopĺňa tento riadok 46:
               
                           „46
                        
                        
                           Elastolefin
                        
                        
                           1,50“
                        
                     
         Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 2. februára 2008. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Spôsob odkazu určia členské štáty.
   2.   Členské štáty oznámia Komisii znenia hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 2. februára 2007
      
         
            Za Komisiu
         
         Günter VERHEUGEN
         
         
            podpredseda
         
      
   
   
      (1)  Ú. v. ES L 32, 3.2.1997, s. 38. Smernica naposledy zmenená a doplnená smernicou Komisie 2006/3/ES (Ú. v. EÚ L 5, 10.1.2006, s. 14).